钦定古今图书集成/明伦汇编/官常典/第275卷 > 杨守陈
## 钦定古今图书集成/明伦汇编/官常典/第275卷 > 杨守陈

按《明外史》本传：“守陈，字维新，鄞人。祖范有学行，尝诲
守陈以精思实践之学。守陈受教，作‘致知’”、“力行”、“‘持敬’
三铭。举景泰二年进士，改庶吉士，授编修。成化初，充
经筵讲官，进侍讲。《英宗实录》成，迁洗马，寻进侍讲学
士，同修《宋元通鉴纲目》。母忧阕，起故官。孝宗出阁，为
东宫讲官时编《文华大训》，事涉宦官者皆不录，守陈”
以为非，备列其善恶得失。书成，进少詹事。孝宗嗣位，
宫僚悉迁秩，执政拟守陈南京吏部右侍郎，帝举笔
去“南京”字。左右言刘宣见为右侍郎。帝乃改宣左，而
以守陈代之。修《宪宗实录》，充副总裁。弘治改元，正月
上疏曰：“孟子言：‘我非尧、舜之道，不敢陈于王前’。夫尧、
舜之道何道？《书》曰：‘人心惟危，道心惟微，惟精惟一，允
执厥中’”，此尧舜之得于内者深而为出治之本也。询
四岳，辟四门，明四目，达四聪，此尧舜之资于外者博
而为致治之纲也。臣昔忝宫僚，伏睹陛下朗读经书，
未尝究圣贤奥旨，儒臣略陈训诂，未尝论帝王要道，
是陛下得于内者未深也。今视朝所接见者，大臣之
丰采而已，君子小人“之情状，小臣远臣之才行何由
识？退朝所披阅者，百官之章奏而已。诸司之典例，郡
吏之情弊何由见？宫中所听信者，内臣之语言而已。
千官之正议，万姓之繁言何由闻？恐陛下资于外者
未博也。愿遵祖宗旧制，开大小经筵日再御朝，大经
筵及早朝但如旧仪。若小经筵，必择端方博雅之臣
更番进讲，苟有未明，辄赐清问。凡圣贤经旨，帝王大
道，以及人臣贤否，政事得失，民情休戚，必讲之明而
无疑，乃可行之笃而无弊。若夫前朝经籍，祖宗典训，
百官奏章皆当贮文华殿，后日令内阁一人、讲官二
人，居前殿右厢。陛下退朝来御，悉加披览，有疑则询，
必洞晰而后已。一日之间，居文华殿之时，多，处乾清
宫之时少，则欲寡心清，临政不惑，得于内者深，而出
治之本立矣。”午朝则御文华门，大臣、台谏更番侍直。
事已具疏者，用揭帖略奏，陛下详问而裁决之。在外
文武来觐，俾条列地方事，口陈大要，付诸司评议。其
陛辞赴任者，随其职任而戒谕之。有大政则御文华
殿，使大臣各尽其谋，不当“则许言官驳正。其他具疏
进者，召阁臣面议，然后批答。而于奏事、辞朝诸臣，必
降词色，详询博访，务竭下情，则资于外者博，而致治
之纲举矣。若如经筵，常朝祇循故事，凡百章奏皆付
内臣调旨批答，臣恐积弊未革，后患滋深。且今积弊
不可胜数，官鲜廉耻之风，士多浮竞之习，教化凌夷，
刑禁弛懈，俗侈而财滋乏，民困而盗日繁。列卫之城
池不修，诸郡之仓库鲜积，甲兵朽钝，行伍空虚。将骄
惰而不知兵，士疲弱而不习战。一或有警，何以御之？
此臣所以朝夕忧思，至或废寝忘食者也。”帝深嘉纳。
后果复午朝召大臣面议政事，由守陈启之也。寻以
史事繁乞解部务，章三上，乃以本官兼詹事府丞，专
事史馆。二年卒，谥文懿，赠礼部尚书。弟守阯，子茂元、
茂仁